b'\n_START_ARTICLE_\nB\xc3\xa6rumskalderaen\n_START_PARAGRAPH_\nB\xc3\xa6rumskalderaen er en kaldera i B\xc3\xa6rum som tilh\xc3\xb8rer Oslofeltet. Den er 10 til 12\xc2\xa0km i tverrm\xc3\xa5l og er n\xc3\xa6r sammenfallende med B\xc3\xa6rumsmarka. Grensen i nord er funnet lengst nord i S\xc3\xb8rkedalen. Videre g\xc3\xa5r grensen s\xc3\xb8rover langs S\xc3\xb8rkedalen om Voksenkollen, Holmenkollen og vestover om Kols\xc3\xa5s og s\xc3\xa5 nordover igjen._NEWLINE_I permtiden st\xc3\xb8rknet flere magmastr\xc3\xb8mmer under og mellom lavalagene og er siden blitt avdekket der innlandsisen har skurt vekk lavaen. Kalderaen er dannet ved at et magmakammer kollapset mot slutten av permtiden. Lavadekket sank inn ca. 800 meter i den s\xc3\xb8rlige delen og 400 meter mot nord._NEWLINE_Den innsunkne formasjonen ble i istidene mindre nedskurt enn omr\xc3\xa5dene rundt, slik at h\xc3\xb8ydeforskjellen mellom kalderafeltet og omr\xc3\xa5det nordenfor i dag bare er ca. 200 meter.'